नोएडाः इंस्टाग्राम से भेज रहा अश्लील फोटो, पीड़िता ने पूर्व प्रेमी पर जताया शक - Noida creating fake id and sending pornographic photos to instagram suspects ex boyfriend atrc - AajTak
नोएडाः इंस्टाग्राम से भेज रहा अश्लील फोटो, पीड़िता ने पूर्व प्रेमी पर जताया शक
पीड़िता ने ऑनलाइन शिकायत में पुलिस को बताया कि इंस्टाग्राम पर उसकी फेक आईडी बनाई गई है. उस आईडी से उसकी फोटो को अश्लील बनाकर उसके ही एक दोस्त को भेजा जा रहा है.
नोएडा, 09 अक्टूबर 2019, अपडेटेड 17:53 IST
पीड़ित युवती ने ऑनलाइन शिकायत की
युवती प्राइवेट एक कंपनी में करती है जॉब
नोएडा में एक युवती को इंस्टाग्राम पर अश्लील फोटो भेजकर ब्लैकमेल करने का मामले सामने आया है. पीड़िता ने नोएडा सेक्टर-24 थाना में शिकायत दर्ज कराई है. वहीं, पुलिस ने जांच के बाद कार्रवाई करने की बात कही है. नोएडा सेक्टर-75 में रहने वाली पीड़िता का आरोप है कि उसके नाम से एक दूसरी फेक आईडी बनाई गई है. फेक आईडी के जरिए उसके दोस्त को अश्लील फोटो भेजी जा रही है.
जानकारी के मुताबिक, पीड़िता सेक्टर-75 स्थित एक सोसायटी में परिवार के साथ रहती है. वह एक प्राइवेट कंपनी में जॉब करती है. पीड़िता ने ऑनलाइन शिकायत में पुलिस को बताया कि इंस्टाग्राम पर उसकी फेक आईडी बनाई गई है. उस आईडी से उसकी फोटो को अश्लील बनाकर उसके ही एक दोस्त को भेजा जा रहा है. दोस्त ने फोन करके उसे यह जानकारी दी.
वहीं, युवती ने मलेशिया में रहने वाले अपने पूर्व प्रेमी पर शक जताया है. युवती का आरोप है कि उक्त युवक पहले भी उसकी फोटो इसी तरह वायरल कर चुका है. उस वक्त भी युवती ने आरोपी के खिलाफ ऑनलाइन शिकायत दर्ज कराई थी.
इस मामले में पीड़िता ने मीडिया से बात करने से इनकार कर दिया. वहीं, पुलिस के आलाधिकारियों ने बताया कि एक पीड़िता ने ऑनलाइन शिकायत दी है. ये पूरा मामला साइबर सेल को ट्रांसफर कर दिया गया है. पुलिस ने कहा कि जांच के बाद जो तथ्य सामने आएंगे, उसके आधार पर कार्रवाई की जाएगी.